## La secretària autonòmica d’Igualtat i Diversitat, Asunción Quinzá, reitera el “compromís del Consell en la lluita contra la violència de gènere”

*** Asunción Quinzá i Felipe del Baño han participat en el comité de crisi convocat pel Ministeri d’Igualtat després de l’assassinat de huit dones el mes de juliol**

La secretària autonòmica d’Igualtat i Diversitat, Asunción Quinzá, ha reiterat el “compromís del nou Consell en la lluita contra la violència de gènere” amb accions i polítiques “clares i prioritàries”, com ara la sensibilització de la ciutadania i la prevenció, entre altres qüestions.

La secretària autonòmica d’Igualtat i Diversitat i el comissionat per a la Lluita contra la Violència sobre la Dona, Felipe del Baño, han participat via telemàtica en el comité de crisi convocat pel Ministeri d’Igualtat, després que huit dones hagen sigut assassinades al juliol per les seues parelles o exparelles.

Asunción Quinzá ha destacat la creació, dins de l’organigrama de la Vicepresidència Segona i Conselleria de Serveis Socials, Igualtat i Habitatge, d’un comissionat per a la lluita contra la violència sobre la dona per a garantir una atenció integral a les dones víctimes de violència de gènere i als seus fills i filles.

Cal recordar que el Ministeri d’Igualtat i les comunitats autònomes van pactar l’any passat la creació d’aquests “comités de crisis” per a millorar la resposta als repunts d’assassinats masclistes.

L’objectiu d’aquestes reunions és fer una anàlisi exhaustiva i detallada dels antecedents, així com dels mateixos assassinats, amb l’objectiu d’obtindre informació útil per a avançar en la prevenció i detectar els punts febles de les accions realitzades.

Fecha: 01/08/2023